钦定古今图书集成/理学汇编/文学典/第045卷 > 刘昼
## 钦定古今图书集成/理学汇编/文学典/第045卷 > 刘昼

按《北齐书儒林传》，“昼字孔昭，渤海阜城人也。少孤贫，
爱学，负笈从师，伏膺无倦。与儒者李宝鼎同乡里，甚
相亲爱，受其《三礼》。又就马敬德习《服氏春秋》，俱通大
义。恨下里少坟籍，便杖策入都。知太府少卿宋世良
家多书，乃造焉。世良纳之，恣意披览，昼夜不息。河清
初，还冀州，举秀才。入京考策不第。乃恨不学属文，方”
复缉缀辞藻，言甚古拙，制一首赋，以《六合》为名，自谓
绝伦，吟讽不辍。乃叹曰：“儒者劳而少工，见于斯矣。我
读儒书二十馀年，而答策不第，始学作文，便得如是。”
曾以此赋呈魏收，收谓人曰：“赋名六合，其愚已甚。”及
见其赋，又愚于名昼。又撰《高才不遇传》三篇，在皇建、
太宁之朝，又频上书，言亦切直，多非世要，终不见收
采。自谓博物奇才，言好矜大，每云：“使我《数十卷书》，行
于后世，不易齐景之千驷也。”而容止舒缓，举动不伦，
由是竟无仕进。天统中，卒于家，年五十二。